นายพงษ์ศักดิ์ ศิริวงษ์ กล่าวว่า “สำนักงานราชบัณฑิตยสภาได้จัดทำสื่อเสริมทักษะการใช้ภาษาไทยในรูปแบบบทเรียนอิเล็กทรอนิกส์ (e-Learning) ขึ้นครั้งแรกเมื่อ พ.ศ. ๒๕๕๒ โดยมีวัตถุประสงค์เพื่อช่วยพัฒนาความสามารถทางด้านภาษาไทยของครู นักเรียน และผู้สนใจภาษาไทยทั่วไป ซึ่งได้รับความสนใจและการตอบรับจากผู้ใช้จำนวนมาก สำนักงานราชบัณฑิตยสภาจึงได้ดำเนินการจัดทำสื่อเสริมทักษะการใช้ภาษาไทยฯ ต่อใน พ.ศ. ๒๕๕๖ โดยเน้นการให้ความรู้เรื่องคำและการสะกดคำ และจัดการระบบการเรียนการสอนภาษาไทยในรูปแบบบทเรียนอิเล็กทรอนิกส์บริการออนไลน์ผ่านเว็บไซต์สำนักงานราชบัณฑิตยสภา เพื่อให้ประชาชนผู้ที่สนใจได้มีแหล่งการเรียนรู้ด้านภาษาไทยที่ทันสมัย สะดวก ประหยัด และสามารถเรียนรู้ได้ทุกที่โดยไม่จำกัดเวลา อีกทั้งช่วยให้ประชาชนได้รับความรู้ทางด้านภาษาไทยที่ถูกต้องและสามารถนำไปใช้ได้อย่างมีประสิทธิภาพ”